Heger, Eduard, podpredseda vlády a minister financií SR, poverený vedením Ministerstva zdravotníctva SR (2021-03-18):
Ďakujem veľmi pekne, pán predsedajúci. Takže poďme na to. Pani kolegyňa, v oblasti podpory najmenej rozvinutých okresov Ministerstvo investícií, regionálneho rozvoja a informatizácie Slovenskej republiky pripravilo návrh novely zákona, ktorým sa mení a dopĺňa zákon č. 336/2015 Z. z. o podpore najmenej rozvinutých okresov a zmene a doplnení niektorých zákonov v znení neskorších predpisov. Zákon je momentálne v medzirezortnom pripomienkovom konaní. Cieľom novely je zabezpečiť efektívne a transparentné čerpanie štátnych zdrojov určených na rozvoj najmenej rozvinutých regiónov. Novela zákona tiež umožňuje štátnu efektívne a rýchlo... štátu efektívne a rýchlo reagovať na individuálne potreby regiónov. Hlavným cieľom tejto novely je úprava systému podpory najmenej rozvinutých okresov, ktorý je podľa aktuálneho platného znenia zákona dvojúrovňový. V prvej fáze je najmenej rozvinutý okres vypracovaný, pardon, pre najmenej rozvinutý okres vypracovaný akčný plán najmenej rozvinutého okresu, ktorý predstavuje dokument opisujúci ekonomickú situáciu v okrese či odôvodnenie cieľov, nie konkrétne opatrenia na odstránenie napríklad ekonomickej nerovnosti v porovnaní s inými okresmi. Na akčný plán nadväzuje druhý dokument, a to sú ročné priority, ktorý predstavuje realizáciu cieľov akčného plánu najmenej rozvinutého okresu. Oba dokumenty sú podľa platnej legislatívy platné až po schválení vládou. Návrhom zákona tieto dva dokumenty nahradí jeden, a to plán rozvoja, komplexný dokument, ktorý bude obsahovať plán konkrétnych aktivít na riešenie rozvojového plánu v regióne. Realizované aktivity budú po novele zákona možné presahovať aj hranice daného okresu, pokiaľ aktivita bude mať vplyv na riešenie problému v okrese, ktorému sa pomoc poskytuje. Plán rozvoja bude možné vytvoriť aj pre niekoľko okresov v podobe plánu rozvoja najmenej rozvinutého územia. Novela zákona taktiež prihliada aj na potrebu aktualizácie kritérií na posudzovanie okresu ako najmenej rozvinutého okresu. Novela zákona prináša do rúk štátu pružnejšie poskytovanie pomoci, možnosť rýchlejšie reagovať na individuálne potreby okresov a odbúrava časovo náročný proces schvaľovania. Novela zákona tiež upravuje spôsob vyhodnocovania výziev na poskytnutie regionálneho príspevku, ktorý zabezpečí odborné a nestranné posúdenie žiadosti. Ministerstvo investícií, regionálneho rozvoja a informatizácie Slovenskej republiky vyhlásilo novú výzvu na predkladanie žiadostí o štátnu dotáciu na podporu rozvoja regiónov. Výzva je určená pre mimovládne organizácie, ktoré môžu získať dotáciu od 10- do 50-tisíc eur. Do výzvy sa môžu zapojiť občianske združenia, neziskové organizácie či regionálne rozvojové agentúry, ktoré pôsobia v oblasti regionálneho rozvoja. Podpora z európskych a štrukturálnych a investičných fondov bude regiónom k dispozícii aj v nasledujúcom programovom období v rokoch 2021 až 2027. MIRRI, skratka pre toto ministerstvo, pripravilo partnerskú dohodu na roky 2021 až 2027, ktorej negociácie s Európskou komisiou práve prebiehajú. Na uvedené nadväzuje príprava operačného programu Slovensko, z ktorého bude poskytnutá podpora z európskych fondov všetkým regiónom Slovenska. V súčasnosti MIRRI koordinuje prípravu integrovaných územných stratégií v samosprávnych krajoch, aby bola podpora z verejných zdrojov efektívna, cielená a aby boli financované kľúčové investície potrebné pre katalyzovanie rozvojového potenciálu v krajoch. MIRRI poskytuje expertnú podporu pri kreovaní partnerstiev a príprave projektov. Kľúčovým predpokladom pre rozvoj v najmenej rozvinutých krajoch je kvalitná príprava projektov. Práve najmenej rozvinuté regióny často nemajú finančné ani odborné kapacity, aby si dokázali túto prípravu zabezpečiť vo vlastnej réžii. MIRRI finančne podporilo budovanie vlastných analytických kapacít v regiónoch a v spolupráci s Európskou komisiou a Svetovou bankou prostredníctvom iniciatívy Európskej únie, tzv. Catching--up Regions, poskytuje v najmenej rozvinutých regiónoch odbornú pomoc, asistenciu a konzultácie pre prípravu kvalitných rozvojových projektov, ktoré pomôžu naštartovať rozvoj v dobiehajúcich regiónoch. Odborné kapacity v rámci tejto iniciatívy poskytujeme pre Prešovský, Banskobystrický a Košický kraj. Ak dovolíte, ešte by som dokončil krátku pasáž.